**Plán práce environmentálnej výchovy na školský rok 2018/2019**

**Environmentálna výchova** nie je predmet alebo vedná disciplína, ale proces vzdelávania a výchovy. Environmentálna výchova vo vzťahu k životnému prostrediu ako aj vzťahu k zdraviu človeka rieši tri základné problémy: environmentálne poznanie, environmentálnu uvedomelosť, environmentálne správanie a konanie.

V procese jej optimalizácie a riešení nastolených problémov na školách a prostredí

v ktorom žijeme je nevyhnutné akceptovať základné princípy: učiť žiakov o životnom prostredí, vychovávať žiakov prostredníctvom životného prostredia a vychovávať žiakov pre životné prostredie.

**Obsah environmentálnej výchovy**

Vzhľadom k tomu, že environmentálna výchova nie je samostatný predmet, je potrebné, aby bola súčasťou obsahu jednotlivých učebných predmetov, aby sa prelínala celým výchovnovzdelávacím procesom.

Obsah environmentálnej výchovy umožňuje chápať, analyzovať a hodnotiť vzťahy medzi človekom a jeho životným prostredím na základe poznávania ekologických procesov, ktorými sa riadi život na Zemi, geomorfologických a klimatických podmienok ovplyvňujúcich činnosť ľudí a ďalších živých organizmov. Rovnako významné je pochopenie sociálnych a kultúrnych vplyvov, ktoré determinujú ľudské hodnoty a správanie, vedomie individuálnej zodpovednosti za vzťah človeka k prostrediu ako spotrebiteľa a výrobcu. Tieto poznatky a schopnosti človeka determinujú proces intelektuálneho a praktického rozhodovania a uvedomovanie si vplyvov ľudskej činnosti na kvalitu života na Zemi.

**Cieľom environmentálnej výchovy je** :

komplexný prístup k environmentálnym problémom s prihliadnutím na Listinu základných práv a slobôd, v ktorej sa okrem iného píše, že každý človek má právo na priaznivé životné prostredie, má právo na včasné a úplné informácie o stave životného prostredia a prírodných zdrojov, pričom nikto nesmie pri výkone svojich práv ohrozovať ani poškodzovať životné prostredie, prírodné zdroje, druhové bohatstvo prírody a kultúrne pamiatky nad mieru ustanovenú zákonom.

**Ciele a úlohy environmentálnej výchovy na škole:**

1. nadobudnúť vedomostí v environmentálnej problematike

2. utváranie postojov v environmentálnej problematike vo všetkých predmetoch

3. formovať a rozvíjať osobnostné kvality, ktoré umožnia žiakom chrániť a zlepšovať

životné prostredie

4. rozvíjať vzťah k životnému prostrediu, naučiť sa zodpovednosti za svoje správanie voči prírode

5.  vnímať život ako najvyššiu hodnotu

6. posilňovať pocit zodpovednosti vo vzťahu k zdravému životnému štýlu, vnímať estetickú hodnotu prostredia

7. rozvíjať schopnosť kooperovať v skupine, deliť si úlohy, niesť zodpovednosť, vyjadriť vlastný názor, písomnou i ústnou formou, zhromažďovať, triediť, analyzovať prezentovať údaje o prírode, životnom prostredí

8.  naučiť sa spoznávať a riešiť jednoduché problémy, pracovať s rôznymi zdrojmi informácií a zapájať žiakov do súťaží a rôznych aktivít v environmentálnej oblasti,

9. vedenie žiakov k uvedomelej spotrebe zdrojov, zdravých potravín, čistej vody a k zdravému životnému štýlu

Učiteľ podľa svojho uváženia, podľa obsahu učebných predmetov, regionálnych a miestnych podmienok, podmienok školy, veku a záujmu žiakov môže voliť rôzne témy a tak vhodne vsúvať do výchovno-vzdelávacieho procesu environmentálnu výchovu. **V jednotlivých predmetoch je potrebné z hľadiska environmentálnej výchovy zamerať sa hlavne na tieto oblasti:**

1. Zachovanie biodiverzity – rozmanitosti . Poznávanie rastlín a živočíchov v regióne. Negatívne zásahy človeka do prírody a ich dôsledky na obmedzovanie rozmanitých foriem života. Hľadiská zachovania rozmanitosti života – ekonomické, estetické, etické, vedecké. Chránené rastliny a živočíchy na území Slovenskej republiky.

2. Odlesňovanie. Poznávanie lesných rastlín a živočíchov. Vzájomné vzťahy lesných rastlín a živočíchov. Význam lesa pre človeka. Negatívne dôsledky odlesňovania na životné prostredie – úbytok rastlinných a živočíšnych druhov, zmena podnebia. Aktívna ochrana lesov, výsadba lesných stromov. Narušenie ekologickej rovnováhy Zeme.

3. Erózia pôdy. Závislosť života na Zemi od pôdy – rastlín od pôdy, živočíchov od rastlín. Pôda – obnoviteľný prírodný zdroj za predpokladu starostlivosti o ňu. Ochrana pôdy. Úloha rastlín v ochrane pôdy pred zvetrávaním.

4. Znečisťovanie ovzdušia, vody, pôdy — Základné zložky životného prostredia – ovzdušie, voda, pôda. Znečisťovanie ovzdušia činnosťou človeka – priemysel, doprava, domácnosť. Negatívny vplyv znečisteného ovzdušia na životné prostredie a zdravie ľudí. Ochrana ovzdušia pred znečisťovaním. — Význam vody pre život na Zemi. Čistenie odpadových vôd. Hospodárenie vodou, šetrenie pitnou vodou v domácnosti. Význam pôdy pre život na Zemi. Znečisťovanie pôdy – odpadové skládky, priemysel, poľnohospodárstvo. Ochrana pôdy.

5. Úbytok ozónovej vrstvy. Slnečná energia a viacvrstvový vzdušný obal Zeme – atmosféra. Kyslý dážď. Znečisťovanie ovzdušia plynmi, ktoré vznikajú najmä pri spaľovaní látok. Skleníkový efekt.

6.Spotreba energie. Druhy energie, Slnko – najväčší zdroj energie na Zemi. Význam využívania obnoviteľných zdrojov energie – slnečná energia, voda, vietor – na ochranu životného prostredia. Šetrenie energetických zdrojov, využívanie druhotných surovín. Spotreba a šetrenie v domácnosti.

7. Odpadové suroviny. Vznik odpadu. Škodlivé vplyvy na životné prostredie – znečisťovanie, jedovaté látky v odpade. Spôsoby likvidácie odpadu – skladovaním, spaľovaním, recyklovaním, kompostovaním organických látok v odpade.

8. Urbanizácia. Narušenie prírodného prostredia v dôsledku výstavby – výrub lesov, vysúšanie močiarov, záber pôdy. Význam zachovania prírodného prostredia. Plánovitá výstavba, zachovanie pôvodných prírodných spoločenstiev, vysádzanie zelene, čistenie odpadových vôd, triedenie, zber a recyklovanie domového odpadu. Utváranie citového vzťahu k najbližšiemu prostrediu a k celej krajine.

**Environmentálna výchova sa na našej škole dotýka hlavne týchto oblastí:**

- šetrenie energie

- vody

- čistota tried a ostatných miestností , starostlivosť o zeleň v triedach

-areál školy – čistenie, výsadba kvetov

-starostlivosť o rastliny v interiéri a v školskom areáli

-kompostovanie organického odpadu

- využitie odpadového materiálu

- pokračovať v separovanom zbere - papier, plasty, sklo a zber elektroodpadu

**Plán práce environmentálnej výchovy na šk.rok 2018/2019**

Plán práce vychádza zo Školského vzdelávacieho programu, Plánu práce školy, zohľadňuje Učebné osnovy environmentálnej výchovy pre ZŠ a SŠ, schválené MŠ SR 15.4.1996 pod číslom 645/1996 - 15 s platnosťou od 1.9.1996 a z POP na školský rok 2018/2019.

**September**

Príprava plánu práce environmentálnej výchovy

V každej triede umiestniť živé kvety a celoročne sa o nich starať

Starostlivosť o kvety na chodbách predovšetkým na hodinách technickej výchovy

Nainštalovať nádobu na zber vrchnákov od fliaš, umiestniť ju na vhodné miesto a vytvoriť leták

Vytvoriť nástenku na tému: Zeleň okolo nás

**Október**

Jesenná úprava areálu školy - technická výchova

Výstavka jesenných plodov

Rozhlasová relácia v školskom rozhlase na tému: Význam ovocia a zeleniny vo výžive človeka

Vytvoriť nástenku na tému: Význam ovocia a zeleniny

Pripomenúť si Svetový deň ochrany zvierat 4.10 a Svetový deň výživy 16.10

**November**

V školskom parku rozvešať vtáčie búdky a začať s prikrmovaním vtákov

Vytvoriť nástenku na tému: Starostlivosť o vtáctvo v zime, naše operence

**December**

Pokračovať v starostlivosti o vtáky -čistenie búdok a prikrmovanie

Vytvoriť nástenku na tému: Význam chovu včiel a včelích produktov

Vianočná burza- ukážka zdobenia perníkov a možnosť vyskúšania ich zdobenia

**Január a február**

Beseda s poľovníkom na tému : Starostlivosť o lesnú zver v zime

Vytvoriť nástenku na tému: Zver našich lesov

**Marec**

Rozhlasová relácia v školskom rozhlase na tému: Význam vody - pri príležitosti Svetového dňa vody 22.3

V rámci svetového dňa vody rozmiestniť informačné letáky v triedach o šetrení vody

Vytvoriť nástenku na tému: Význam vody

**Apríl**

Uskutočniť súťaž o najkrajší kvet triedy

Vytvoriť nástenku na tému: Význam lesa

Pripomenúť si Svetový deň vtáctva 1.4.

**Máj a jún**

Uskutočniť výstavku liečivých rastlín

Vytvoriť nástenku na tému: liečivé rastliny

Aj tento školský rok pokračovať v zorganizovaní aktivít pri príležitosti Dňa Zeme

Uskutočniť vychádzku do prírody pre žiakov 8. a 9. ročníka - náučný chodník v Zámutove

Plán práce môže byť v priebehu roka upravovaný podľa požiadaviek a situácie.

Koordinátor environmentálnej výchovy: Mgr. Katarína Tabaková

**Základná škola Soľ**



**PLÁN PRÁCE**

**Environmentálnej výchovy**

**2018/2019**

**Koordinátor environmentálnej výchovy :**

**Mgr. Katarína Tabaková**